SKRIFTLIG FORESPØRGSEL E-0114/02

af Markus Ferber (PPE-DE) til Kommissionen

(29. januar 2002)

Om: Publikationen European Dialog

Indtil 1999 udgav det daværende GD IA kvartalstidskriftet European Dialog, der blev oversat til alle østeuropæiske sprog og skulle informere den lokale befolkning om EU-medlemskabets velsignelser. Da

kommissionsmedlem Verheugen tiltrådte sin stilling, blev udgivelsen af dette tidsskrift abrupt stoppet, Kommissionen misligholdt den løbende kontrakt og måtte betale udgiveren en stor, sekscifret skadeserstatning for manglende udgivelse af European Dialog.

Hvor høj var skadeserstatningen?

Hvor store var udgifterne til udgivelse af dette tidsskrift? Hvorfor blev der ikke gjort forsøg på at forbedre tidsskriftets kvalitet eller ændre dets retning?

Hvis tidsskriftet eller dets redaktion var så dårligere, eller dette forhold åbenbart ikke kunne ændres, således at publikationskontrakten måtte opsiges med stor kompensation før tiden, hvorfor blev dette tidsskrift så udgivet så længe, og hvorfor blev der brugt så mange budgetmidler?

Svar afgivet på Kommissionens vegne af Günter Verheugen

(8. april 2002)

Kvartalstidsskriftet European Dialogue, som offentliggøres på alle de central- og østeuropæiske landes sprog, blev lanceret i 1995 af det tidligere generaldirektorat for information, kultur og kommunikation og med finansiel støtte fra PHARE-programmet. Formålet var at formidle de første oplysninger om EU så hurtigt som muligt. Offentliggørelsen af tidsskriftet fortsatte gennem fire år til et beløb af ca. 600 000 EUR om året. Den første kontrakt blev ført til ende med en produktion, som opfyldte de fastsatte mål og var af en kvalitet, som blev anset for tilfredsstillende.

Efter denne første periode på fire år blev der offentliggjort et udbud i august 1998 med henblik på en ny kontrakt. Det selskab, der blev valgt, trak sit tilbud tilbage på grund af en intern omstrukturering, og i overensstemmelse med gældende praksis blev det næstbedste tilbud valgt og kontrakten undertegnet i 1999. Den nye udgave blev udsendt første gang sidst i 1999 med en vis forsinkelse, og det viste sig, at den var af dårligere kvalitet end den tidligere. Det nye generaldirektorat for udvidelse, som blev ansvarligt for publikationen efter omstruktureringen af Kommissionens tjenestegrene, gjorde derfor et stort arbejde sammen med udgiveren for at undersøge, hvordan man kunne forbedre kvaliteten og den redaktionelle linje i tidsskriftet. Efter flere forsøg i den retning blev det klart, at den nye partner ikke var i stand til at opfylde målene for den nye kommunikationspolitik i kandidatlandene, som byggede på, at Kommissionens delegationer selv skulle overtage informationsinstrumenterne, idet de for fremtiden skulle forberede udvidelsen. Eftersom delegationerne var til stede i kandidatlandene, var de bedre i stand til at forberede informationsinstrumenter, der var tilpasset hvert enkelt lands behov, også i sproglig henseende.

I betragtning af denne nye orientering af informationsstrategien besluttede Kommissionens generaldirektorat for udvidelse som anvisningsberettiget at afbryde den kontrakt, som bandt det til den kontraherende part. Kontrakten blev bragt til ende med en skadeserstatning på 136 250 EUR.